(Návrh)

VYHLÁŠKA

Ministerstva hospodárstva Slovenskej republiky

z … 2022,

ktorou sa vykonávajú niektoré ustanovenia zákona č. 309/2009 Z. z. o podpore obnoviteľných zdrojov energie a vysoko účinnej kombinovanej výroby

Ministerstvo hospodárstva Slovenskej republiky podľa [§ 19 ods. 1 písm. i) až k) zákona č. 309/2009 Z. z.](http://www.epi.sk/zz/2009-309#f3648506) o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov v znení neskorších predpisov (ďalej len „zákon“) ustanovuje:

§ 1  
Predmet úpravy

Táto vyhláška upravuje

**a)** spôsob výpočtu podielu energie z obnoviteľných zdrojov,

**b)** spôsob výpočtu národného cieľa uvedeného v Národnom akčnom pláne pre energiu z obnoviteľných zdrojov (ďalej len „národný cieľ“),

**c)** obsah oznámenia o spoločnom projekte a podmienky pre započítanie elektriny vyrobenej z obnoviteľných zdrojov energie v štáte, ktorý nie je členským štátom (ďalej len „tretí štát“); členským štátom sa rozumie členský štát Európskej únie alebo štát, ktorý je zmluvnou stranou Dohody o Európskom hospodárskom priestore,

**d)** obsah správy o pokroku pri presadzovaní a využívaní energie z obnoviteľných zdrojov energie (ďalej len „správa o pokroku“).

§ 2  
Výpočet podielu energie z obnoviteľných zdrojov

**(1)** Podiel energie z obnoviteľných zdrojov sa vypočíta ako podiel hrubej konečnej spotreby energie z obnoviteľných zdrojov energie a hrubej konečnej energetickej spotreby všetkých zdrojov energie.

**(2)** Podiel energie z obnoviteľných zdrojov sa vyjadruje v percentách.

**(3)** Hrubá konečná spotreba energie z obnoviteľných zdrojov energie je súčet

**a)** hrubej konečnej spotreby elektriny z obnoviteľných zdrojov energie,

**b)** hrubej konečnej spotreby energie z obnoviteľných zdrojov energie na výrobu tepla a chladu,

**c)** konečnej spotreby energie z obnoviteľných zdrojov energie v doprave.

**(4)** Plyn, elektrina a vodík z obnoviteľných zdrojov energie sa na účely výpočtu podľa odseku 3 zohľadňujú len jedenkrát.

**(5)** Na účely výpočtu podľa odseku 3 sa zohľadňujú len biopalivá a biokvapaliny, ktoré spĺňajú kritériá trvalej udržateľnosti.

**(6)** Hrubá konečná energetická spotreba všetkých zdrojov energie zahŕňa energetické komodity dodávané na energetické účely pre priemysel, dopravu, domácnosti, služby vrátane verejných služieb, poľnohospodárstvo, ako aj lesné a rybné hospodárstvo, vrátane spotreby elektriny a tepla zo strany energetických odvetví, ktoré sa zaoberajú výrobou elektriny a tepla, a vrátane strát elektriny a tepla počas distribúcie a prenosu.

**(7)** Pri výpočte hrubej konečnej energetickej spotreby pre posudzovanie súladu podielu energie z obnoviteľných zdrojov energie s národným cieľom sa množstvo energie spotrebovanej v leteckej doprave, ako podiel na hrubej konečnej energetickej spotrebe daného členského štátu, považuje za neprevyšujúci 6,18 %.

**(8)** Pri výpočte podielu energie z obnoviteľných zdrojov energie sa použije metodika a vymedzenie pojmov podľa osobitného predpisu.[1)](#3247591)

§ 3  
Výpočet hrubej konečnej spotreby elektriny z obnoviteľných zdrojov energie

**(1)** Hrubá konečná spotreba elektriny z obnoviteľných zdrojov energie sa vypočíta ako množstvo elektriny vyrobené z obnoviteľných zdrojov energie s výnimkou výroby elektriny z vody v prečerpávacích vodných elektrárňach, ktorú predtým prečerpali do hornej nádrže.

**(2)** Pri výpočte elektriny v zariadení na výrobu elektriny, ktoré využíva obnoviteľné zdroje energie a neobnoviteľné zdroje energie, sa zohľadňuje len tá časť elektriny, ktorá bola vyrobená z obnoviteľných zdrojov energie. Na účely tohto výpočtu sa podiel každého zdroja energie vypočíta na základe jeho energetického obsahu.

**(3)** Pri výpočte elektriny vyrobenej z vodnej energie a veternej energie sa na účely výpočtu podľa odseku 1 postupuje podľa normalizačných pravidiel uvedených v [prílohe č. 1](#3247558).

*(4) Elektrina z palív z biomasy sa zohľadňuje na účel uvedený v odseku 1 iba vtedy, ak spĺňa jednu alebo viaceré z týchto požiadaviek:*

*a) vyrába sa v zariadeniach s celkovým menovitým tepelným príkonom nižším ako 50 MW alebo*

*b) v prípade zariadení s celkovým menovitým tepelným príkonom od 50 do 100 MW sa vyrába technológiou vysokoúčinnej kombinovanej výroby, alebo v prípade zariadení vyrábajúcich iba elektrinu spĺňa úroveň energetickej efektívnosti súvisiacu s najlepšími dostupnými technológiami (BAT-AEEL) v zmysle vykonávacieho rozhodnutia Komisie (EÚ) 2017/1442;*

*c) v prípade zariadení s celkovým menovitým tepelným príkonom nad 100 MW, sa vyrába technológiou vysokoúčinnej kombinovanej výroby, alebo v prípade zariadení vyrábajúcich iba elektrinu dosahuje čistú elektrickú účinnosť aspoň 36 %;*

*d) vyrába sa s uplatnením zachytávania a ukladania CO2 z biomasy.*

*(5) Na účel uvedený v odseku 1 sa zariadenia vyrábajúce iba elektrinu zohľadňujú len v prípade, ak nepoužívajú fosílne palivá ako hlavné palivo a len ak nie je k dispozícii nákladovo efektívny potenciál na uplatnenie technológie vysokoúčinnej kombinovanej výroby.*

*(6) Na účel uvedený v odseku 1 sa odseky 4 a 5 uplatňujú iba na zariadenia, ktoré začínajú prevádzku alebo prechádzajú na využívanie palív z biomasy po 25. decembri 2021.*

§ 4  
Výpočet hrubej konečnej spotreby energie z obnoviteľných zdrojov energie na výrobu tepla a chladu

**(1)** Hrubá konečná spotreba energie z obnoviteľných zdrojov energie na výrobu tepla a chladu sa vypočíta ako súčet množstva energie na diaľkové zásobovanie teplom a chladom z obnoviteľných zdrojov energie a spotreby iných druhov energie z obnoviteľných zdrojov energie v priemysle, domácnostiach, službách, poľnohospodárstve, lesnom a rybnom hospodárstve, na účely vykurovania, chladenia a prevádzky.

**(2)** Aerotermálna energia, geotermálna energia a hydrotermálna energia zachytená tepelnými čerpadlami sa zohľadňuje na účely odseku 1, ak konečný energetický výstup trojnásobne prevyšuje vstup primárnej energie na pohon tepelných čerpadiel. Množstvo tepla považovaného za energiu z obnoviteľných zdrojov energie na účely tejto vyhlášky sa vypočíta podľa metodiky v [prílohe č. 2](#3247575).

**(3)** Tepelná energia vyrobená pasívnymi energetickými systémami, v ktorých sa nižšia energetická spotreba dosahuje pasívne prostredníctvom projektovania budov alebo z tepla vyrobeného z energie z neobnoviteľných zdrojov energie, sa na účely odseku 1 nezohľadňuje.

*(4) Pri výpočte podielu energie z obnoviteľných zdrojov v odvetví vykurovania a chladenia sa môže započítať odpadové teplo a chlad do výšky 40 % priemerného ročného zvýšenia.*

*(5) Ak je podiel energie z obnoviteľných zdrojov v odvetví vykurovania a chladenia vyšší ako 60 %, započíta sa každý takýto podiel ako splnenie priemerného ročného zvýšenia.*

*(6) Ak podiel energie z obnoviteľných zdrojov v odvetví vykurovania a chladenia prevyšuje 50 % a dosahuje najviac 60 %, započíta sa každý takýto podiel ako splnenie polovice priemerného ročného zvýšenia.*

§ 5  
Výpočet konečnej spotreby energie z obnoviteľných zdrojov v doprave

(1) Pri výpočte konečnej spotreby energie z obnoviteľných zdrojov energie v doprave sa zohľadňuje energetický obsah motorových palív uvedený v [prílohe č. 3](#3247583).

(2) Pri výpočte hrubej konečnej energetickej spotreby energie z obnoviteľných zdrojov a minimálneho podielu v doprave sa podiel z biopalív, biokvapalín alebo palív z biomasy vyrobených z potravinárskych alebo krmovinárskych plodín, pri ktorých hrozí vysoké riziko nepriamej zmeny využívania pôdy a pri ktorých bolo pozorované významné rozšírenie oblasti výroby na pôdu s vysokými zásobami uhlíka, nepresiahnu úroveň spotreby takýchto palív v roku 2019, pokiaľ tieto palivá nie sú certifikované ako biopalivá, biokvapaliny alebo palivá z biomasy s nízkym rizikom nepriamej zmeny využívania pôdy.

§ 6  
Výpočet národného cieľa

**(1)** *Podiel energie z obnoviteľných zdrojov energie je určený v integrovanom národnom energetickom a klimatickom pláne (ďalej len „národný cieľ“).*

**(2)** Pri výpočte národného cieľa sa zohľadňuje vplyv štatistických prenosov a spoločných projektov.

**(3)** Podiel energie z obnoviteľných zdrojov v doprave pre výpočet národného cieľa je najmenej 14 % v roku 2030.

§ 7  
Vplyv štatistických prenosov a spoločných projektov na výpočet národného cieľa

**(1)** Pri štatistickom prenose sa prenesené množstvo energie

**a)** odpočíta od množstva energie z obnoviteľných zdrojov energie, ktoré sa zohľadňuje pri výpočte národného cieľa, ak sa uskutočňuje prenos energie z obnoviteľných zdrojov energie do iného členského štátu,

**b)** pripočíta k množstvu energie z obnoviteľných zdrojov energie, ktoré sa zohľadňuje pri výpočte národného cieľa, ak sa prijíma prenos energie z obnoviteľných zdrojov energie z iného členského štátu.

**(2)** Pri spoločnom projekte medzi členskými štátmi sa oznámené množstvo elektriny, tepla alebo chladu z obnoviteľných zdrojov energie

**a)** odpočíta od množstva elektriny, tepla alebo chladu z obnoviteľných zdrojov energie zohľadňovaného pri výpočte národného cieľa, ak sa podalo oznámenie podľa [§ 9a ods. 4 zákona](http://www.epi.sk/zz/2009-309#f3648109),

**b)** pripočíta k množstvu elektriny, tepla alebo chladu z obnoviteľných zdrojov energie zohľadňovaného pri výpočte národného cieľa, ak sa prijalo oznámenie podľa [§ 9a ods. 4 zákona](http://www.epi.sk/zz/2009-309#f3648109).

**(3)** Pri spoločnom projekte medzi členskými štátmi a tretím štátom sa množstvo elektriny z obnoviteľných zdrojov energie pripočíta k množstvu elektriny z obnoviteľných zdrojov energie zohľadňovanému pri výpočte národného cieľa, ak sú splnené podmienky podľa [§ 10](#3247518).

§ 8  
Výpočet podielu energie z obnoviteľných zdrojov v doprave

**(1)** Podiel energie z obnoviteľných zdrojov v doprave sa vypočíta ako podiel množstva energie z obnoviteľných zdrojov spotrebovanej v doprave a celkového množstva energie spotrebovanej v doprave.

**(2)** Pri výpočte množstva energie z obnoviteľných zdrojov spotrebovanej v doprave sa na účely výpočtu podľa odseku 1 zohľadňujú všetky druhy energie z obnoviteľných zdrojov spotrebovanej vo všetkých formách dopravy.

***(3)*** *Pri výpočte celkového množstva energie spotrebovanej v doprave podľa odseku 1 sa zohľadňuje*

*a) energetický obsah benzínu, motorovej nafty, zemného plynu, biopalív, bioplynu, kvapalných a plynných palív z obnoviteľných zdrojov nebiologického pôvodu a paliva s obsahom recyklovaného uhlíka spotrebované v cestnej doprave a železničnej doprave a*

*b) elektrina dodaná v cestnej doprave a železničnej doprave.*

***(4)*** *Pri výpočte príspevku elektriny z obnoviteľných zdrojov energie spotrebovanej vo všetkých typoch vozidiel na elektrický pohon alebo na výrobu kvapalných alebo plynných motorových palív z obnoviteľných zdrojov energie nebiologického pôvodu sa použije podiel elektriny z obnoviteľných zdrojov energie v Slovenskej republike dosiahnutý dva roky pred rokom výpočtu.* *V prípade elektriny získavanej z priameho prepojenia na zariadenie vyrábajúce elektrinu z obnoviteľných zdrojov a dodávanej cestným vozidlám, sa táto elektrina plne započíta ako elektrina z obnoviteľných zdrojov energie.*

*(5) Pri výpočte podľa odseku 2 sa množstvo elektriny z obnoviteľných zdrojov energie počíta ako*

*a) 1,5-násobok energetického obsahu elektriny z obnoviteľných zdrojov energie spotrebovanej elektrifikovanou železničnou dopravou,*

*b) 4-násobok energetického obsahu elektriny z obnoviteľných zdrojov energie spotrebovanej cestnými vozidlami na elektrický pohon.*

**(6)** Pri výpočte podľa odseku 2 sa príspevok biopalív vyrobených z použitého kuchynského oleja, živočíšnych tukov zaradených do kategórií 1 a 2 podľa osobitného predpisu[2)](#11188510) a pokročilých biopalív podľa [§ 14f ods. 1 zákona](http://www.epi.sk/zz/2009-309#f4723942) započíta dvojnásobne.

**(7)** Na účely výpočtu podielu energie z obnoviteľných zdrojov v doprave sa zohľadňuje energetický obsah motorových palív uvedený v [prílohe č. 3](#3247583).

**(8)** Pri výpočte podľa odseku 2 sa nezapočíta príspevok biopalív a biokvapalín vyrobených z plodín bohatých na škrob, olejnín a plodín, ktoré sa pestujú ako hlavné plodiny najmä na energetické účely na poľnohospodárskej pôde, presahujúci 7 % podielu energie z obnoviteľných zdrojov energie v doprave.

*(9) Pri výpočte čitateľa sa podiel z biopalív a bioplynu vyrábaných zo surovín uvedených v časti B prílohy IX, obmedzí na 1,7 % energetického obsahu palív v doprave dodávaných na spotrebu alebo použitie na trhu.*

*(10) Pri výpočte podľa odseku 2 sa príspevok palív dodávaných do odvetvia leteckej a námornej dopravy považuje za 1,2 násobok ich energetického obsahu, ak neboli vyrobené z potravinárskych a krmovinárskych plodín*

§ 9  
Obsah oznámenia o spoločnom projekte

**(1)** Oznámenie o spoločnom projekte medzi členskými štátmi obsahuje

**a)** popis navrhovaného zariadenia alebo názov rekonštruovaného zariadenia,

**b)** podiel alebo množstvo elektriny, tepla alebo chladu vyrobeného v tomto zariadení, ktoré sa má započítať do národného cieľa iného členského štátu,

**c)** členský štát, v ktorého prospech sa oznámenie podáva,

**d)** obdobie v celých kalendárnych rokoch, počas ktorého sa má elektrina, teplo alebo chlad vyrobené z obnoviteľných zdrojov energie v tomto zariadení započítať do národného cieľa iného členského štátu.

**(2)** Oznámenie o spoločnom projekte medzi členskými štátmi a tretím štátom obsahuje

**a)** popis navrhovaného zariadenia alebo názov rekonštruovaného zariadenia,

**b)** podiel alebo množstvo elektriny vyrobenej v tomto zariadení, ktoré sa má započítať do národného cieľa členského štátu, a pri dodržaní požiadaviek na zachovanie dôvernosti sa uvedú aj súvisiace finančné dojednania,

**c)** obdobie v celých kalendárnych rokoch, počas ktorého sa má elektrina započítavať do národného cieľa členského štátu,

**d)** písomný súhlas tretieho štátu, na ktorého území sa má zariadenie prevádzkovať, so skutočnosťami uvedenými v písmenách b) a c) a a vyhlásenie o podiele alebo množstve elektriny vyrobenej v zariadení, ktorá sa použije v tomto treťom štáte.

**(3)** Ak je zvýšený výkon zariadenia, ktoré je obsahom oznámenia podľa odsekov 1 a 2, množstvo energie, ktoré sa vzťahuje na zvýšený výkon, sa považuje za množstvo energie vyrobené iným zariadením.

§ 10  
Podmienky pre započítanie elektriny vyrobenej z obnoviteľných zdrojov energie v tretích štátoch

**(1)** Podmienky pre započítanie elektriny vyrobenej z obnoviteľných zdrojov energie v tretích štátoch pri výpočte národného cieľa sú tieto:

**a)** elektrina sa spotrebúva v Európskej únii,

**b)** elektrina sa vyrába v zariadení, ktoré bolo uvedené do prevádzky po 25. júni 2009 alebo sa vyrába zo zvýšenej kapacity zariadenia, ktoré bolo rekonštruované po 25. júni 2009 v rámci spoločného projektu,

**c)** množstvo vyrobenej a vyvezenej elektriny nezískalo podporu zo systému podpory tretieho štátu s výnimkou investičnej pomoci udelenej zariadeniu.

**(2)** Požiadavka podľa odseku 1 písm. a) sa považuje za splnenú, ak

**a)** všetci príslušní prevádzkovatelia prenosovej sústavy v krajine pôvodu, krajine určenia a v prípade potreby aj v každom treťom štáte tranzitu pevne určili množstvo elektriny, ktoré zodpovedá započítanej elektrine, do pridelenej kapacity spojenia,

**b)** príslušný prevádzkovateľ prenosovej sústavy na strane členské štátu v rámci spojovacieho vedenia pevne zaregistroval do plánovaného stavu ekvivalent množstva elektriny, ktoré zodpovedá započítanej elektrine,

**c)** určená kapacita a výroba elektriny z obnoviteľných zdrojov energie v zariadení uvedenom v odseku 1 písm. b) sa týkajú rovnakého časového obdobia.

§ 11  
Obsah správy o pokroku

**(1)** Správa o pokroku zasielaná Ministerstvom hospodárstva Slovenskej republiky podľa [§ 18c ods. 4 zákona](http://www.epi.sk/zz/2009-309#f3648474) obsahuje informácie o

**a)** odvetvových podieloch a celkových podieloch energie z obnoviteľných zdrojov energie za predchádzajúce dva kalendárne roky a o opatreniach prijatých alebo plánovaných na vnútroštátnej úrovni a zameraných na podporu rastu využívania energie z obnoviteľných zdrojov energie s ohľadom na orientačnú trajektóriu,

**b)** zavedení a fungovaní systémov podpory a iných opatrení zameraných na podporu využívania energie z obnoviteľných zdrojov energie a o akomkoľvek vývoji týkajúcom sa opatrení, ktoré boli použité so zreteľom na opatrenia stanovené v národných akčných plánoch členských štátov pre energiu z obnoviteľných zdrojov energie, a informácie o prideľovaní podporovanej elektriny koncovým spotrebiteľom,

**c)** tom, ako v uplatniteľných prípadoch v štruktúre svojich systémov podpory sa zohľadňuje spôsob využitia energie z obnoviteľných zdrojov energie, ktoré poskytujú dodatočný prínos vo vzťahu k iným, porovnateľným spôsobom, ale môžu byť aj nákladnejšie, vrátane biopalív vyrobených z odpadov, zvyškov, nepotravinárskych celulózových materiálov a z lignocelulózových materiálov,

**d)** fungovaní systému záruk o pôvode pre elektrinu, teplo a chlad z obnoviteľných zdrojov energie a o opatreniach prijatých na zaistenie spoľahlivosti systému a jeho ochrany proti podvodom,

**e)** pokroku vykonanom v hodnotení a zlepšovaní administratívnych postupov s cieľom odstrániť regulačné a neregulačné prekážky rozvoja energie z obnoviteľných zdrojov energie,

**f)** opatreniach prijatých na zaistenie prenosu a distribúcie elektriny vyrobenej z obnoviteľných zdrojov energie a na zlepšenie rámca alebo pravidiel znášania a rozdelenia nákladov medzi výrobcom elektriny a prevádzkovateľa distribučnou spoločnosťou,

**g)** vývoji v oblasti dostupnosti a využitia zdrojov biomasy na energetické účely,

**h)** zmenách cien komodít a využitia pôdy, ktoré sú spojené so zvýšeným využitím biomasy a iných foriem energie z obnoviteľných zdrojov energie,

**i)** vývoji a podiele biopalív vyrobených z odpadov, zvyškov, nepotravinárskych celulózových materiálov a lignocelulózových materiálov,

**i)** vývoji a podiele biopalív vyrobených z použitého kuchynského oleja, živočíšnych tukov zaradených do kategórií 1 a 2 podľa osobitného predpisu[2)](#11188510) a zo surovín uvedených v [prílohe č. 1a zákona](http://www.epi.sk/zz/2009-309#f4723992) vrátane posúdenia zdrojov, ktoré je zamerané na aspekty trvalej udržateľnosti účinkov nahradenia potravinových produktov a krmivových produktov výrobou biopalív, a to s náležitým ohľadom na zásady hierarchie odpadového hospodárstva a zásadu kaskádového využívania biomasy, pričom sa prihliada na miestne hospodárske podmienky, miestne technologické podmienky a zachovanie potrebnej zásoby uhlíka v pôde a kvality pôdy a ekosystémov,

**k)** odhadovaných úsporách emisií skleníkových plynov vyplývajúcich z využitia energie z obnoviteľných zdrojov energie,

**l)** odhadovanom množstve energie z obnoviteľných zdrojov energie, ktorá sa vyrobí navyše oproti množstvu uvedenému v orientačnej trajektórii, ktoré by sa mohlo preniesť do iných členských štátov, ako aj o odhadovanom potenciáli pre spoločné projekty do roku 2020,

**m)** odhadovanom dopyte po energii z obnoviteľných zdrojov energie, ktorý sa do roku 2020 pokryje inak ako domácou produkciou,

**n)** tom ako sa odhadoval podiel biologicky odbúrateľného odpadu v odpade využívanom na výrobu energie a o tom aké kroky sa podnikli na zlepšenie a overenie týchto odhadov,

**o)** množstve biopalív a biokvapalín zohľadnenom pri výpočte podielu podľa [§ 8 ods. 1](#3247496), vyjadrenom v energetických jednotkách, v členení podľa surovín:

**1.** obilniny a iné plodiny bohaté na škrob,

**2.** cukornaté plodiny,

**3.** olejniny.

**(2)** V správe o pokroku, ktorá sa predloží do 31. decembra 2011, sa okrem informácií v odseku 1 uvedie, či sa

**a)** vytvorí jeden správny orgán zodpovedný za spracovanie žiadostí o schválenie, udelenia osvedčení a povolení týkajúcich sa zariadení na výrobu energie z obnoviteľných zdrojov energie a poskytujúci pomoc žiadateľom,

**b)** zavedie automatické schvaľovanie žiadostí týkajúcich sa plánovania a povolenia pre zariadenia na výrobu energie z obnoviteľných zdrojov energie, ak schvaľovací orgán nereagoval na žiadosť v stanovenej lehote, alebo

**c)** určia zemepisné oblasti vhodné na využitie energie z obnoviteľných zdrojov energie pri plánovaní využitia pôdy a pri vytváraní systémov diaľkového zásobovania teplom a chladom.

Záverečné ustanovenia

§ 12

Touto vyhláškou sa preberajú právne záväzné akty Európskej únie uvedené v [prílohe č. 4](#3247586).


§ 13

Táto vyhláška nadobúda účinnosť ... 2022.

Príloha č. 1 k vyhláške č. ../2022 Z. z.

NORMALIZAČNÉ VZORCE NA ZAPOČÍTANIE ELEKTRINY VYRÁBANEJ Z VODNEJ A VETERNEJ ENERGIE

**(1)** Na účely započítania elektriny vyrábanej vo vodných elektrárňach sa uplatňuje vzorec



kde


N – referenčný rok,

QN(norm) – normalizované množstvo elektriny na účely započítania vyrobenej vo všetkých vodných elektrárňach členského štátu za rok N,

Qi – množstvo elektriny skutočne vyrobenej vo všetkých vodných elektrárňach členského štátu za rok i, merané v GWh, okrem výroby prostredníctvom prečerpávacích vodných elektrární z vody, ktorú predtým prečerpali do hornej nádrže,

Ci – celková inštalovaná kapacita všetkých vodných elektrární členského štátu na konci roku i bez prečerpania, meraná v MW.

**(2)** Na účely započítania elektriny vyrábanej z veternej energie sa uplatňuje vzorec



kde

N – referenčný rok,

QN(norm) – normalizované množstvo elektriny na účely započítania vyrobenej vo všetkých veterných elektrárňach členského štátu v roku N,

Qi – množstvo elektriny skutočne vyrobenej vo všetkých veterných elektrárňach členského štátu v roku i, merané v GWh,

Cj – celková inštalovaná kapacita všetkých veterných elektrární členského štátu na konci roku j, meraná v MW,

n – 4 alebo počet rokov, ktoré predchádzali roku N, za ktorý sú k dispozícii údaje o kapacite a výrobe pre daný členský štát, podľa toho, ktorá hodnota je nižšia.

Príloha č. 2 k vyhláške č. .../2022 Z. z.

METODIKA PRE ZAPOČÍTANIE ENERGIE Z TEPELNÝCH ČERPADIEL

Množstvo aerotermálnej energie, geotermálnej energie a hydrotermálnej energie zachytenej tepelnými čerpadlami, ktorá sa považuje za energiu z obnoviteľných zdrojov energie na účely tejto vyhlášky, ERES, sa vypočíta podľa vzorca

ERES = Qvyužiteľné (1 – 1/SPF),

kde

Qvyužiteľné – odhadované celkové využiteľné teplo dodané tepelným čerpadlom pri splnení kritérií uvedených v [§ 4 ods. 2](#3247475) uplatňované takto: zohľadnia sa len tepelné čerpadlá, pri ktorých SPF > 1,15 1/η,

SPF – odhadovaný priemerný sezónny výkonnostný faktor pre tieto tepelné čerpadlá,

η – pomer medzi celkovou hrubou výrobou elektriny a primárnou energiou spotrebovanou na výrobu elektriny a vypočíta sa ako priemer Európskej únie založený na zverejnených údajoch štatistických výkazov Eurostat.

Príloha č. 3 k vyhláške č. .../2022 Z. z.

ENERGETICKÝ OBSAH MOTOROVÝCH PALÍV V DOPRAVE

|  |  |  |
| --- | --- | --- |
| ***Palivo*** | ***Energetický obsah na základe hmotnosti (dolná výhrevnosť, MJ/kg)*** | ***Energetický obsah na základe objemu (dolná výhrevnosť, MJ/l)*** |
| ***PALIVÁ Z BIOMASY A/ALEBO OPERÁCIÍ SPRACOVANIA BIOMASY*** |
|  |  |  |
| *biopropán* | *46* | *24* |
| *čistý rastlinný olej (olej vyrobený z olejnatých rastlín lisovaním, extrahovaním alebo podobnými postupmi, surový alebo rafinovaný, ale chemicky nemodifikovaný)* | *37* | *34* |
| *bionafta – metylester mastnej kyseliny (metyl-ester vyrábaný z oleja z biomasy)* | *37* | *33* |
| *bionafta – etylester mastnej kyseliny (etyl-ester vyrábaný z oleja z biomasy)* | *38* | *34* |
| *bioplyn, ktorý môže čistením dosiahnuť kvalitu zemného plynu* | *50* | *—* |
| *hydrogenačne rafinovaný (termochemicky spracovaný vodíkom) olej z biomasy určený ako náhrada za naftu* | *44* | *34* |
| *hydrogenačne rafinovaný (termochemicky spracovaný vodíkom) olej z biomasy určený ako náhrada za benzín* | *45* | *30* |
| *hydrogenačne rafinovaný (termochemicky spracovaný vodíkom) olej z biomasy určený ako náhrada za letecké palivo* | *44* | *34* |
| *hydrogenačne rafinovaný (termochemicky spracovaný vodíkom) olej z biomasy určený ako náhrada za skvapalnený ropný plyn* | *46* | *24* |
| *spoločne spracovaný (spracovaný v rafinérii súčasne s fosílnymi palivami) olej z biomasy alebo pyrolyzovanej biomasy určený ako náhrada za naftu* | *43* | *36* |
| *spoločne spracovaný (spracovaný v rafinérii súčasne s fosílnymi palivami) olej z biomasy alebo pyrolyzovanej biomasy určený ako náhrada za benzín* | *44* | *32* |
| *spoločne spracovaný (spracovaný v rafinérii súčasne s fosílnymi palivami) olej z biomasy alebo pyrolyzovanej biomasy určený ako náhrada za letecké palivo* | *43* | *33* |
| *spoločne spracovaný (spracovaný v rafinérii súčasne s fosílnymi palivami) olej z biomasy alebo pyrolyzovanej biomasy určený ako náhrada za skvapalnený ropný plyn* | *46* | *23* |
| ***OBNOVITEĽNÉ PALIVÁ, KTORÉ MOŽNO VYRÁBAŤ Z RÔZNYCH OBNOVITEĽNÝCH ZDROJOV, VRÁTANE BIOMASY*** |
|  |  |  |
| *metanol z obnoviteľných zdrojov* | *20* | *16* |
| *etanol z obnoviteľných zdrojov* | *27* | *21* |
| *propanol z obnoviteľných zdrojov* | *31* | *25* |
| *butanol z obnoviteľných zdrojov* | *33* | *27* |
| *nafta vyrobená technológiou Fischer-Tropsch (syntetický uhľovodík alebo zmes syntetických uhľovodíkov určený(-á) ako náhrada za naftu)* | *44* | *34* |
| *benzín vyrobený technológiou Fischer-Tropsch (syntetický uhľovodík alebo zmes syntetických uhľovodíkov určený(-á) ako náhrada za benzín)* | *44* | *33* |
| *letecké palivo vyrobené technológiou Fischer-Tropsch (syntetický uhľovodík alebo zmes syntetických uhľovodíkov určený(-á) ako náhrada za letecké palivo)* | *44* | *33* |
| *skvapalnený ropný plyn vyrobený technológiou Fischer-Tropsch (syntetický uhľovodík alebo zmes syntetických uhľovodíkov určený(-á) ako náhrada za skvapalnený ropný plyn)* | *46* | *24* |
| *dimetyléter (DME)* | *28* | *19* |
| *vodík z obnoviteľných zdrojov* | *120* | *—* |
| *ETBE (etyl-terc-butyl-éter vyrobený na báze etanolu)* | *36 (z čoho 37 % z obnoviteľných zdrojov)* | *27 (z čoho 37 % z obnoviteľných zdrojov)* |
| *MTBE (metyl-terc-butyl-éter vyrobený na báze metanolu)* | *35 (z čoho 22 % z obnoviteľných zdrojov)* | *26 (z čoho 22 % z obnoviteľných zdrojov)* |
| *TAEE (terciárny amyl-etyl-éter vyrobený na báze etanolu)* | *38 (z čoho 29 % z obnoviteľných zdrojov)* | *29 (z čoho 29 % z obnoviteľných zdrojov)* |
| *TAME (terciárny amyl-metyl-éter vyrobený na báze metanolu)* | *36 (z čoho 18 % z obnoviteľných zdrojov)* | *28 (z čoho 18 % z obnoviteľných zdrojov)* |
| *THxEE (terciárny hexyl-etyl-éter vyrobený na báze etanolu)* | *38 (z čoho 25 % z obnoviteľných zdrojov)* | *30 (z čoho 25 % z obnoviteľných zdrojov)* |
| *THxME (terciárny hexyl-metyl-éter vyrobený na báze metanolu)* | *38 (z čoho 14 % z obnoviteľných zdrojov)* | *30 (z čoho 14 % z obnoviteľných zdrojov)* |
| ***FOSÍLNE PALIVÁ*** |
|  |  |  |
| *benzín* | *43* | *32* |
| *nafta* | *43* | *36* |

Príloha č. 4 k vyhláške č. .../2022 Z. z.

ZOZNAM PREBERANÝCH PRÁVNE ZÁVÄZNÝCH AKTOV EURÓPSKEJ ÚNIE

**1.** Smernica Európskeho parlamentu a Rady [2009/28/ES](http://www.epi.sk/eurlex-rule/32009L0028.htm) z 23. apríla 2009 o podpore využívania energie z obnoviteľných zdrojov energie a o zmene a doplnení a následnom zrušení smerníc 2001/77/ES a 2003/30/ES (Ú. v. EÚ L 140, 5. 6. 2009).

**2.** Smernica Európskeho parlamentu a Rady [2009/30/ES](http://www.epi.sk/eurlex-rule/32009L0030.htm) z 23. apríla 2009, ktorou sa mení a dopĺňa smernica 98/70/ES, pokiaľ ide o kvalitu automobilového benzínu, motorovej nafty a plynového oleja a zavedenie mechanizmu na monitorovanie a zníženie emisií skleníkových plynov, a ktorou sa mení a dopĺňa smernica Rady 1999/32/ES, pokiaľ ide o kvalitu paliva využívaného v plavidlách vnútrozemskej vodnej dopravy, a zrušuje smernica 93/12/EHS (Ú. v. EÚ L 140, 5. 6. 2009).

**3.** Smernica Európskeho parlamentu a Rady [98/70/ES](http://www.epi.sk/eurlex-rule/31998L0070.htm) z 13. októbra 1998 týkajúca sa kvality benzínu a naftových palív, a ktorou sa mení a dopĺňa smernica Rady 93/12/ES (Ú. v. ES L 350, 28. 12. 1998) v znení smernice Európskeho parlamentu a Rady (EÚ) 2015/1513 z 9. septembra 2015, ktorou sa mení smernica 98/70/ES týkajúca sa kvality benzínu a naftových palív a ktorou sa mení smernica 2009/28/ES o podpore využívania energie z obnoviteľných zdrojov energie (Ú. v. EÚ L 239, 15. 9. 2015).

**1)** Nariadenie Európskeho parlamentu a Rady (ES) č. [1099/2008](http://www.epi.sk/eurlex-rule/32008R1099.htm) z 22. októbra 2008 o energetickej štatistike (Ú. v. EÚ L 304, 14. 1. 2008) v platnom znení.

**2)** Čl. 8 a 9 nariadenia Európskeho parlamentu a Rady (ES) č. [1069/2009](http://www.epi.sk/eurlex-rule/32009R1069.htm) z 21. októbra 2009, ktorým sa ustanovujú zdravotné predpisy týkajúce sa vedľajších živočíšnych produktov a odvodených produktov neurčených na ľudskú spotrebu a ktorým sa zrušuje nariadenie (ES) č. 1774/2002 (nariadenie o vedľajších živočíšnych produktoch) (Ú. v. EÚ L 300, 14. 11. 2009) v platnom znení.